**Ванредна ситуација због коронавируса:
изазови за правосудни систем**

Ванредно стање/ситуација проглашено у многим државама да би се створили услови за заштиту друштава у борби против ширења коронавируса и његових последица представља одговор на озбиљну ситуацију која угрожава живот милиона људи широм света. Ова јавноздравствена криза се неће брзо завршити.

Ова неуобичајена ситуација доноси посебне претње и изазове целокупним правосудним системима у читавом свету – укључујући судије/суткиње, тужиоце/тељке и адвокате/ице – и доводи у питање њихову делотворност и независност.

Пандемија и широки прописи о забрани кретања или забрани напуштања стана имају драматичне и озбиљне економске ефекте, посебно на сиромашне, мигранте/киње, жене, лица лишена слободе, децу и друге групе у ризику, али и на саме институције. Када је реч о институцијама, посебно је погођено свакодневно функционисање система толико важног за свако друштво – правосудног система, с обзиром на ефекат пандемије и забране кретања на судије/суткиње, запослене у правосуђу, тужиоце/тељке и адвокате/ице.

То се већ веома неповољно одражава на функционисање правосуђа и доводи у питање право друштава да имају оперативан и независан правосудни систем. У том смислу, немогућност приступа правди у независном систему отвара врата злоупотребама и ствара услове који подржавају некажњавање.

Актуелна критична ситуација налаже да се хитно предузму конкретне мере да би се спречило блокирање правосудних система и гарантовало функционално и независно правосуђе. У својству специјалног известиоца Уједињених нација за независност судија и адвоката, скрећем пажњу на неколико кључних аспеката:

1. Ургентно су потребне већа подршка и гаранције за функционално и независно правосуђе, како би се оно приближило људима. За то је потребно подстицати креативне кораке којима би се то гарантовало. Здравствена криза подрива економску и социјалну стабилност, што је контекст у ком је функционално правосуђе важније него икада.
2. Неодложна рационализација рада правосудних система како би се усредсредили на одређена питања која се сматрају за приоритетна је ургентна одлука коју мора да донесе независан правосудни систем у ширем смислу. С обзиром на актуелну глобалну кризу и институционална и буџетска ограничења, у многим државама је та опција ургентна и неизбежна, да би се спречила социјална искљученост и гарантовала заштита људских права.
3. У том процесу рационализације рада, могли би се привремено умањити захтеви који се постављају пред правосудни систем, тако што би се ствари које у овој критичној ситуацији можда нису приоритетне – попут гоњења за лакша кривична дела, грађанских или привредних поступака – оставиле за касније.
4. Стварима које се тичу заштите права, тешких кривичних дела (укључујући корупцију у вези са кризом) и насиља у породици треба посветити пажњу и приоритетно их решавати.
5. Мора се решити питање где и на који начин се злоупотребе могу пријавити путем интернета, помоћу доступних технологија, и та решења се морају хитно реализовати. Неопходне су иновације и рад преко интернета, што посебно важи за судове и судије/суткиње које се баве људским правима или све озбиљнијим стањем несигурности које се предвиђа. Забране кретања и „социјално дистанцирање“ не треба да спрече правосудни систем да ради и да поштује процесне гаранције. Оно што је у другим контекстима можда било предвиђено као део постепеног и дуготрајног процеса сада постаје ургентан приоритет који налаже да институције донесу одлуке и да се утврде приоритети у расподели ресурса.
6. Неиздржљиво велики број људи лишених слободе утиче на стандарде људских права и повећава ризик да се затворска популација и запослени заразе вирусом. У неколико држава, на пример, затвори су пуни људи којима је одређен притвор до почетка суђења. Потребно је одмах предузети делотворне кораке да се мера притвора користи само у изузетним и посебним случајевима. Осим тога, потребно је да одговарајући надлежни органи преиспитају положај особа које су у затвору из политичких разлога, осуђених за лакша кривична дела, као и оних којима се ближи крај издржавања казне. Неопходно је предузети неодложне и делотворне мере у процесима у којима правосуђе, владе и законодавна тела имају своје надлежности и изазове на које треба да реагују.
7. У овом контексту, судијама/суткињама судова на свим нивоима, јавним тужиоцима/тељкама и њиховим запосленима треба обезбедити услове да обављају своје функције. Њиховом здрављу треба посветити посебну пажњу у програмима тестирања, с обзиром на то да ће нужно бити у контакту са различитим појединцима и групама.